ועדת העבודה, הרווחה והבריאות, כנסת 18, פרוטוקול מספר 273, 2010-05-03 10:00

חיים כץ: בוקר טוב.

חיים כץ: יום שני בשבוע, י"ט באייר, ה-3 למאי 2010.

חיים כץ: אני מצטער על האיחור, זה מפגש ראשון מאז שאני יושב-ראש הוועדה שיש כזה איחור.

חיים כץ: איתכם הסליחה.

חיים כץ: ככה זה כשעובדים אצל משרדי הממשלה.

חיים כץ: הגעתי לכנסת כבר בשבע בבוקר.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא הצעת חוק חופשה שנתית (תיקון מס' 12)(בחירת יום חופשה), התש"ע-2010, של חבר הכנסת מגלי והבה, חבר הכנסת אחמד טיבי, חבר הכנסת עתניאל שנלר, חבר הכנסת אברהים צרצור.

חיים כץ: כל חברי הכנסת אלה נכנסים לסטטיסטיקה של המחוקקים.

חיים כץ: אבל, בדרך כלל מגיע רק המחוקק עצמו, והשאר רשומים.

חיים כץ: חבר הכנסת מגלי והבה, חשבתי שאנחנו באים היום לברך על המוגמר.

חיים כץ: אבל, אני מבין שהאוצר מנסה למנוע את הצעת החוק.

חיים כץ: בסדר, מותר להם.

חיים כץ: הם כועסים בימים האחרונים.

חיים כץ: יש להם אולי סיבות לכעוס.

חיים כץ: בינתיים אתה משלם את המחיר.

חיים כץ: אני מקווה שזה ייגמר ברוח טובה, ושהחוק יהיה מועיל.

חיים כץ: אם לא – אנחנו פשוט לא נחוקק אותו.

חיים כץ: הייתי רוצה לשמוע ממך היכן זה עומד, ומה קרה.

מגלי והבה: בסך הכול, אני לא מבין, במיוחד את עמדת משרד המסחר והתעשייה.

מגלי והבה: בסך הכול, הצעת החוק באה להטיב עם העובדים.

חיים כץ: היא כבר צריכה לעבור מהעולם.

חיים כץ: אם הצעת החוק מטיבה עם העובדים, היא הצעה רעה.

מגלי והבה: אדוני, אתה מצליח בגדול להילחם בתופעה הזאת.

מגלי והבה: זוהי ההזדמנות להודות לך על כל מה שעשית בנושא ויסקונסין.

מגלי והבה: כמי שמסתובב ונוסע מהצפון ועד ירושלים ופוגש אנשים, אני רוצה לומר לך שיש לך תומכים לא רק פה.

מגלי והבה: אנשים אומרים שיש תקווה, ושנתת להם תקווה ביכולת להזיז דברים.

מגלי והבה: אני רואה שנושא חופשה שנתית קיבל הד חשוב מאוד.

מגלי והבה: היום טיפלנו בסוגיה של כל האוכלוסיות, כל הדתות, על-ידי מתן יום בחירה והשוואת תנאי העובדים, במיוחד בסקטור הפרטי, או אצל המעסיקים, לאלו שבסקטור הציבורי.

מגלי והבה: הכול הלך על מי מנוחות, אבל קרה משהו.

מגלי והבה: לא למדתי משפטים.

מגלי והבה: אבל, יש לי שני ילדים משפטנים ועורכי דין.

מגלי והבה: אחד מהם הוא עתודאי שנכנס עכשיו לשירות צבאי בפרקליטות, והשנייה היא כבר עורכת דין.

מגלי והבה: אדוני, המטרה היא להטיב באמת עם העובדים בני כל הדתות, כפי שאמרנו.

מגלי והבה: אגב, התייעצנו ואנחנו הלכנו לאורך כל השדרה החברתית של מדינת ישראל.

מגלי והבה: פתאום אנחנו רואים את ההסתייגות של משרד התעשייה והמסחר.

מגלי והבה: שאר המשרדים לא הביעו שום התנגדות, והעברנו את זה בקריאה ראשונה.

מגלי והבה: זהו בדיוק התחביב של חלק מהיועצים המשפטיים שהם כלי שרת.

חיים כץ: דבי, האם אתם לוקחים עליכם את מה שהאוצר מכתיב לכם?

דבורה אליעזר: אני ממשרד התמ"ת.

דבורה אליעזר: ראשית, צר לי לשמוע את דבריו של חבר הכנסת המציע.

חיים כץ: חבר הכנסת מגלי והבה.

דבורה אליעזר: כיוון שאם מישהו הביא לתמיכת ועדת שרים לענייני חקיקה בהצעת החוק הזאת אז זה היה משרד התמ"ת לאחר ישיבות עם משרד האוצר בקשר אליה, והעוזרים של חבר הכנסת יודעים את זה טוב מאוד.

דבורה אליעזר: אנחנו התחייבנו בוועדת שרים לתאם את הנוסח עם משרד האוצר ועם משרד המשפטים.

דבורה אליעזר: הנוסח שהבאתי בפני היועץ המשפטי של הוועדה הוא נוסח שהוא בהתאם להערות של משרד האוצר בישיבה הקודמת של הוועדה.

דבורה אליעזר: הנוסח שהבאתי בפני היועץ המשפטי אומר את הדבר הבא.

דבורה אליעזר: מצד אחד, אנחנו אומרים שאנחנו נותנים את היום הנוסף לעובדים.

דבורה אליעזר: מצד שני, במקרה קיצון כמו פגיעה רבה בכלכלת המפעל, או פגיעה בתהליכי ייצור, תהיה אפשרות למעביד לסרב לתת את היום הזה, ובתנאי שייתן יום אחר לעובדו.

דבורה אליעזר: כלומר, העובד יוכל לבחור יום בחירה אחר מרשימת הימים.

דבורה אליעזר: אנחנו כמובן לא שללנו.

דבורה אליעזר: אנחנו נותנים את הזכות הזאת, וסך הכול אנחנו מנסים לתאם בין עמדות המעסיקים, לבין עמדות האוצר, לבין הצעת החוק שהיא הצעת חוק מבורכת.

דבורה אליעזר: אם כן, זוהי ההצעה שהבאנו בפנינו, בהתחשב בעמדה שהביא האוצר בישיבה הקודמת.

דבורה אליעזר: אנחנו רוצים בחוק הזה, אנחנו חושבים שהחוק הזה הוא חוק חשוב, ואנחנו מנסים לעזור לוועדה להעביר את החוק בצורה הטובה ביותר, ובתיאום עם כמה שיותר גורמים.

דבורה אליעזר: כמובן שמשרד התמ"ת הביע את עמדתו בישיבה הקודמת שמבחינתנו ההצעה כפי שהיא הוצעה על-ידי הוועדה היתה בסדר.

דבורה אליעזר: אבל, בהתחשב בעמדת הממשלה שהיא תמיכה בכפוף לתיאומים עם המשרדים הרלוונטיים, אנחנו לא יכולים להיות אדישים לעמדת האוצר, ולעמדת המעסיקים בעניין הזה.

דבורה אליעזר: ניסינו להביא נוסח.

חיים כץ: דבי, האם את יכולה להסביר לי מה זה פגיעה ממשית?

דבורה אליעזר: פגיעה ממשית בכלכלת המפעל זה לא שהוא צופה ש- - -

חיים כץ: אני לא יודע מה זה כלכלת מפעל, אני יודע מה זה פעילות שוטפת של המפעל.

חיים כץ: מה זה כלכלת מפעל?

דבורה אליעזר: כלכלת מפעל זה שאם נניח איזושהי סחורה לא תצא במקום בגלל שהעובד הזה לא יבוא לעבוד, וזה יפגע כלכלית במפעל.

חיים כץ: בדיוק באותו יום, אותו עובד שלא נתנו לו גם לא ירגיש טוב, והוא יביא פתק מהרופא.

חיים כץ: תסלח לי חברת הכנסת ד"ר רחל אדטו, זה לא כל כך קשה להביא פתק על שלושה ימי מחלה.

חיים כץ: הוא הולך לרופא, והוא מביא לו פתק.

חיים כץ: הוא אומר שהוא לא הרגיש טוב, היו לו בחילות.

חיים כץ: הוא לא רוצה שלושה ימים, הוא מסתפק ביום אחד.

חיים כץ: יצא שכרכם בהפסדכם.

רחל אדטו: מחלת ילד, מחלת הורה.

חיים כץ: יש היום מחלת ילד, והוא יכול לקחת את זה.

חיים כץ: למה צריך להכניס את זה?

חיים כץ: בשביל מה?

דבורה אליעזר: אדוני, אני מסבירה.

דבורה אליעזר: אמרתי – זו לא עמדת התמ"ת.

דבורה אליעזר: נתבקשנו לעשות את זה על-ידי האוצר.

חיים כץ: איפה האוצר?

וילמה מאור: האוצר שלח לנו התייחסות, ואמר:

וילמה מאור: להצעת החוק אין עלות תקציבית, ולכן הם לא מגיעים.

חיים כץ: אנחנו נמחק את המילים האלה, ואם האוצר רוצה אז שהוא יסתייג – שהאוצר יסתייג.

חיים כץ: אנחנו משאירים לאוצר הסתייגות, שיביא הסתייגות.

חיים כץ: תשמעי, הלוא יש כל כך הרבה דברים.

חיים כץ: אני בא עכשיו מהוועדה, ואמרו לי: תשמע, אפשר לעקוף את זה כך.

חיים כץ: גם פה.

חיים כץ: האם זו בעיה להוציא יום מחלה במדינת ישראל, אצל אנשים רחמנים.

חיים כץ: הוא בא קצת מכופף, והוא אומר לו: שב בבית שבוע.

חיים כץ: הוא אומר לו: אני לא רוצה שבוע, אני רוצה יום.

דבורה אליעזר: כפי שאמרתי, עמדת התמ"ת מתיישבת עם עמדת הוועדה.

דבורה אליעזר: אבל, אנחנו מחויבים לעמדת הממשלה, וניסינו להביא עמדה משותפת למשרד האוצר.

חיים כץ: אני שמח שמה שאת אומרת נרשם בפרוטוקול.

איה דביר: אני ממשרד המשפטים.

איה דביר: היתה לי הערה אחרת, ואני חושבת שזוהי הערה מטיבה שרציתי להציע לוועדה.

איה דביר: כרגע התוספת שנוסחה ומועתקת, מותאמת – אם אני לא טועה – לימי הבחירה שבנציבות שירות המדינה, אינה כוללת פירוט של ימי המועד של הנוצרים, המוסלמים והדרוזים.

איה דביר: המצב הקיים היום הוא שפקודת סדרי השלטון משנת 48 קובעת שאין להעביד אדם בימי המועד שלו - בימי המועד העובדים זכאים להיעדר מעבודתם - כאשר יש אבחנה בין ימי המועד של יהודים, מוסלמים ונוצרים.

איה דביר: לגבי מוסלמים, נוצרים ודרוזים, או כל מי שאינו יהודי, הוא רשאי לבחור להיעדר בימי המועד של ישראל, במקום בימי המועד של דתו.

איה דביר: אם ניקח לדוגמה, נוצרי שבחר להיעדר בימי המועד של ישראל, לכאורה אין לו זכות להיעדר בימי המועד של דתו.

איה דביר: אני חושבת שאם ניתן יהיה להכניס את ימי המועד של דתו אל תוך התוספת כך שלכל הפחות הוא יוכל לבחור להיעדר כיום בחירה ממכסת ימי החופשה השנתית שלו ביום חג כמו- - -

חיים כץ: הוא יחליט שהוא רוצה לעבוד ביום כיפור, לדוגמה.

איה דביר: הסיטואציה שאתה מתאר עכשיו היא סיטואציה שבה עובד בחר לחגוג את ימי המועד של דתו, ואז הוא חייב לעבוד בימי המועד של היהודים.

חיים כץ: אבל, המפעל לא עובד.

חיים כץ: יש חגים שבהם המפעל לא עובד.

חיים כץ: אותו עובד יחליט שהוא רוצה לעבוד ביום כיפור, ושחייבים לו את היום.

חיים כץ: זה שהמפעל סגור, זה בעיה שלהם.

חיים כץ: הוא ילך לבית משפט וישאל מה לעשות.

איה דביר: במצב כזה, אם אינני טועה, המעביד יכול להודיע לעובד שבועיים מראש על כוונתו להוציא את העובד לחופשה ביום האמור.

איה דביר: ממילא סעיף 6 של חוק חופשה שנתית, ולפי הפסיקה, מניח שבכל זאת למעביד יש את האפשרות לתאם עם העובד מתי הוא יוצא לחופשה, והוא יכול להודיע שבפסח ובסוכות יש חופשה מרוכזת גם אם העובד בחר את ימי המועד של דתו.

חיים כץ: כפי שאת יודעת, בהצעת החוק יש אפשרות לשר התמ"ת להוסיף ימים לרשימה – שיוסיף.

איה דביר: עמדתנו כמשרד המשפטים היא שההצעה שלנו היא מטיבה משום שהיא בסך הכול נותנת אפשרות נוספת שבה על אף האמור בסעיף - - -

חיים כץ: זה לא עניין שהיא מטיבה, היא צריכה להיות שכלית.

רחל אדטו: היא על חשבון ימי הבחירה, או חשבון ימי חופשה שנתית, ולכן היא לא מטיבה.

איה דביר: אני חושבת שאולי לא הצלחתי כנראה להציג את דבריי היטב.

חיים כץ: את מסבירה מצוין, אבל אנחנו כנראה לא מבינים טוב.

איה דביר: לא, אני בטוחה שהטעות היא אצלי.

איה דביר: אבל, אולי חברתי תוכל להסביר טוב ממני.

דבורה אליעזר: אני יכולה להוסיף על הדברים.

דבורה אליעזר: יש את ימי המועד, ויש את ימי החופשה.

דבורה אליעזר: כל מה שחברתי מנסה לומר זה שבמידה ועובד לא לוקח את ימי המועד שלו כימי מועד, במידה והוא לא מנצל אותם, שבאמת תהיה לו אפשרות להיעדר מהעבודה באותו יום על חשבון ימי החופשה.

דבורה אליעזר: קודם כל, אנחנו אומרים – זה לא יגרע מהזכות שלו לקחת את המועד הזה כיום מועד.

דבורה אליעזר: אבל, אם הוא לא לוקח אותו כיום מועד כי יש לו את האפשרות הזאת מכוח פקודת סדרי השלטון והמשפט – שתהיה לאותו עובד האופציה להיעדר מהעבודה על חשבון ימי החופשה.

חיים כץ: ואז את מגדילה כאילו את מספר ימי המועד בעוד יום.

דבורה אליעזר: לא נכון.

חיים כץ: על חשבון החופשה שלו, לצורך העניין.

חיים כץ: את באה ואומרת: תשמע, אנחנו נותנים לעובד עוד יום אפשרות לצאת יום אחד, בלי לשאול את המעסיק.

איה דביר: לא.

איה דביר: אנחנו מבקשים לתקן מצב שעלול להיווצר, ואני אתן דוגמה ספציפית.

איה דביר: נוצרי בחר לחגוג את חגי ישראל, את מועדי ישראל.

איה דביר: לכאורה, למעסיק מותר למנוע ממנו את האפשרות בכלל להיעדר ביום החג של עדתו, בכריסמס, משום שהוא בחר את מועדי ישראל.

איה דביר: וביתר ימי החופשה השנתית הוא מחויב לתאם עם מעביד, למעט שני ימי הבחירה שעליהם אנחנו דנים בהצעת החוק הזאת.

איה דביר: אנחנו רוצים להעלות מיום בחירה אחד לשניים.

איה דביר: המטרה שלנו היא בסך הכול לאפשר לאותו נוצרי שבחר במועדי ישראל, להיעדר גם בכריסמס כיום - - -

חיים כץ: האם הכריסמס חשוב לו?

איה דביר: יכול מאוד להיות שכן, על אף - - -

חיים כץ: אז שייבחר בו.

חיים כץ: הוא יכול.

חיים כץ: הוא לא ייעדר במועדי ישראל, להוציא כיפור.

איה דביר: בלי שנכלול את היום הזה בתוספת עלול להיווצר מצב שאותו נוצרי בכלל לא יכול ל- - -

חיים כץ: חבר הכנסת מגלי והבה הגיש הצעת חוק, והוא רוצה שהיא תהיה פשוטה, נהירה וברורה.

חיים כץ: הוא לא רוצה שיתברברו.

איה דביר: הצעתנו איננה מסבכת, אלא מציעה למנות ימים נוספים בתוספת.

חיים כץ: אז שהשר יוסיף ימים נוספים.

חיים כץ: האם יש פה עוד מישהו שרוצה להעיר משהו?

חיים כץ: תקריאי את הצעת החוק, ואם האוצר רוצה – שיסתייג.

רחל אדטו: אני רק רוצה לשאול שאלת הבהרה את נציגת משרד המשפטים.

רחל אדטו: ואם הוא לא בחר לקחת את מועדי ישראל?

איה דביר: אם הוא לא בחר לקחת את מועדי ישראל אז הוא ממילא חוגג את המועדים של עדתו, ואז הוא בוודאי ייעדר בימי החג של הנוצרים.

רחל אדטו: זאת לא הבעיה.

רחל אדטו: כל הבעיה היא שבמועדי ישראל הוא נעדר מהעבודה, והוא בנוסף רוצה להוסיף גם את החג שלו.

דבורה אליעזר: כן, בדיוק.

חיים כץ: יש לו אפשרות להוסיף ימים.

מגלי והבה: ראשית, ממילא יש לו אפשרות להוסיף.

מגלי והבה: שנית, אם את יהודיה ואת עובדת במפעל שכולו דרוזים, הדרוזים חוגגים.

מגלי והבה: ממילא המפעל סגור, אז למה לחייב את העובד על דבר שממילא הוא קיים?

מגלי והבה: זה מה שמנסה לעשות משרד המשפטים בדרך העוקפת, ואני מודה לך, אדוני היושב ראש - - -

איה דביר: אנחנו ממש לא מנסים.

חיים כץ: סליחה, גברתי, אמרת את מה שאמרת.

חיים כץ: שמענו בקשב רב.

חיים כץ: אנחנו מודים לך על זה שרצית להועיל.

חיים כץ: לצערנו, לא כל כך הבנו.

חיים כץ: אנחנו נעבור להקראת החוק בנוסח הראשוני לפני תיקון האוצר – מה שהיה מקובל על התמ"ת.

חיים כץ: ואם האוצר רוצה להסתייג – שיסתייג.

חיים כץ: יעביר את ההסתייגות היום.

איה דביר: אני לא בטוחה שנרצה להסתייג.

איה דביר: אני לא משוכנת אם נרצה, אבל אני מבקשת את הזכות לשקול את האפשרות להסתייג לגבי ימי התוספת, לגבי ההערה שהצגתי בוועדה היום.

חיים כץ: בסדר גמור.

זיו מגור: עד היום, עד לתום היום.

איה דביר: בסדר, תודה.

חיים כץ: גם האוצר עד לתום היום.

יעקבית ישפה: הצעת חוק חופשה שנתית (תיקון מס' 12) (בחירת יום חופשה), התש"ע–2010

יעקבית ישפה: ‏*

רחל אדטו: מה זה חג הסיגד?

יעקבית ישפה: חג של האתיופים.

מגלי והבה: אז אולי לרשום בסוגריים.

רחל אדטו: האם כל מה שכתוב ב-7 כתוב בחוק היום?

חיים כץ: כן, ושר התמ"ת יכול להוסיף מתי שהוא רוצה.

דבורה אליעזר: הערה – ראש השנה האזרחית מופיע בפקודת סדרי השלטון והמשפט כמועד של הנוצרים.

דבורה אליעזר: ואם אנחנו מוסיפים ראש השנה האזרחית, האחד בינואר - - -

מגלי והבה: האחד בינואר זה לפי בקשתו של יושב-ראש הקואליציה.

דבורה אליעזר: נכון, אבל ככל שהוא מועד לפי הדת הנוצרית והעובד בוחר את מועדי דתו, אז זה יכול לפגוע בהוראות סעיף 5 שקובעות שהמועדים לא באים בגדר ימי חופשה.

זיו מגור: אבל, בגלל זה רשמנו את ההסתייגות שזה לא יפגע בהוראות סעיף 5 לחוק – לבקשתו של חבר הכנסת אלקין.

רחל אדטו: בהקראה שלך השתכנעתי חד משמעית בכל הבקשה הזאת, כי אם לוקחים את סעיף 7 ועל סעיף 7 נותנים לאנשים לבחור, ואת זה מעמידים מול חגים דתיים, אז זה בכלל לא מידתי להעמיד אחד לשני.

רחל אדטו: בוודאי שצריכים לתת חגים דתיים אם נותנים יום חופש, יום בחירה, ביום פטירתו של הרצל או ביום האישה הבין-לאומי.

רחל אדטו: זה בכלל לא עומד באותה מידתיות.

חיים כץ: אוקיי, אנחנו עברנו על ההקראה.

חיים כץ: אנחנו עוברים להצבעה.

חיים כץ: מי תומך בהצעת החוק ירים את ידו?

חיים כץ: ה צ ב ע ה בעד – 3 נגד – אין נמנעים – אין הצעת חוק חופשה שנתית (תיקון מס' 12)(בחירת יום חופשה), התש"ע-2010 של חבר הכנסת מגלי והבה, חבר הכנסת אחמד טיבי, חבר הכנסת עתניאל שנלר, חבר הכנסת אברהים צרצור (פ/1650), אושרה להעלאה למליאה לקריאה שנייה ושלישית.

יעקב כץ: אני לא רשאי, אני לא חבר הוועדה.

חיים כץ: תודה רבה.

חיים כץ: לא כל חברי הכנסת שנמצאים פה תמכו.

חיים כץ: נמצא פה חבר הכנסת יעקב כץ שהוא לא חבר הוועדה, ואין לו זכות הצבעה.

חיים כץ: מכל מקום, אין נמנעים ואין מתנגדים.

חיים כץ: אני שמח להעביר את הצעת החוק הזאת למליאה להעלאה לקריאה שנייה ושלישית.

חיים כץ: אני מקווה שהיא תעבור במליאה.

חיים כץ: אני גם מקווה שהיא תהיה בלי הסתייגות – מאוד רוצה לקוות שהיא תהיה בלי הסתייגויות.

מגלי והבה: ישר כוח, אדוני היושב ראש.

חיים כץ: תודה רבה, הישיבה נעולה.